สอบวินัย “ผอ.-ครู กล้อนผมนักเรียน” ลงโทษนักเรียนต้องใช้วิธีที่เหมาะสม และไม่ทำให้อับอาย
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยความคืบหน้ากรณีครูโรงเรียนในจังหวัดเพชรบูรณ์ ใช้กรรไกรตัดผมนักเรียนกว่า 100 คนระหว่างเข้าแถวหน้าเสาธงตอนเช้า ว่า เป็นการกระทำที่ไม่เหมาะสม โดยสำนักงานคณะกรรมการการศึกษาขั้นพื้นฐาน (สพฐ.) ได้เร่งรัดตรวจสอบข้อเท็จจริงและรายงานมาแล้ว เหตุการณ์ดังกล่าวมีมูลความจริงและสำนักงานเขตพื้นที่การศึกษามัธยมศึกษาเพชรบูรณ์ ได้ออกคำสั่งแต่งตั้งคณะกรรมการสอบสวนทางวินัยทั้งผู้อำนวยการโรงเรียนและครูรายดังกล่าวแล้ว พร้อมเน้นย้ำว่า การอบรมสั่งสอนนักเรียนให้มีระเบียบวินัย และสามารถอยู่ร่วมกันในสังคมได้ ซึ่งครูสามารถลงโทษนักเรียนที่กระทำผิดได้ แต่ต้องอยู่ภายใต้ระเบียบกระทรวงศึกษาธิการ ว่าด้วยการลงโทษนักเรียนหรือนักศึกษา พ.ศ. 2548 และสิ่งที่สำคัญคือ การลงโทษต้องเป็นการกระทำที่ไม่รุนแรงหรือทำให้นักเรียนเกิดความอับอายหรือสูญเสียความมั่นใจในคุณค่าของตนเอง อยากให้ครูคำนึงถึงวัตถุประสงค์ของการลงโทษที่ต้องการให้นักเรียนได้เป็นคนดีและอยู่ในสภาพแวดล้อมที่พร้อมต่อการเรียนรู้ไม่ใช้อารมณ์จนทำให้เด็กเกิดความรู้สึกไม่ดี